Wie gaan die septer swaai: Jantjies of Mo’unga?Elton Jantjies (Foto: GB Jordaan) Dis een van daardie dinge waaroor ŉ mens maar net kan kop skud. Hoekom is Elton Jantjies die spil waarom die Lions se agterlyn in die Superrugby-reeks draai, maar kan hy sy peil oënskynlik nie na toetsvlak oordra nie? Is dit ŉ gebrek aan selfvertroue? Het hy ŉ gebrek aan grootwedstryd-temperament? Sukkel hy om aan te pas wanneer hy onder ŉ ander afrigter speel? Volg hy net sy eie kop of het hy reeds in die Superreeks sy plafon bereik? Saterdag in Christchurch kry hy nog ŉ kans om sy kritici verkeerd te bewys wanneer die Lions in die Superrugby-eindstryd teen die Crusaders speel. Hy word geweeg teen ŉ jonger weergawe van Elton Jantjies: die 24-jarige Richie Mo’unga. Mo’unga het dieselfde paadjie as Jantjies gestap. Jantjies (1,76 m en 88 kg) het op skool vir die Hoërskool Florida aan die Wes-Rand se eerste span gespeel. Mo’unga (1,76 en 83 kg) het op skool vir die Hoërskool St. Andrew’s in Christchurch se eerste span gespeel. Jantjies was in 2010 in die SA o.20-span en het vyf keer vir die Jong Bokkies gespeel. Mo’unga het in 2014 vyf keer vir die All Blacks se o.20-span gespeel. Maar Jantjies, hoewel hy nog net 28 jaar oud is (hy verjaar op 1 Augustus), is baie meer ervare en dis hoekom daar soveel meer van hom verwag word. Hy het reeds in 26 toetse gespeel, 109 keer vir die Lions en ook 13 keer vir die Stormers. Mo’unga het nog net in een toets (in Junie in die derde toets teen die Franse) en 40 keer vir die Crusaders gespeel. Maar waar Mo’unga se All Black-pad uitgestippel is, is Jantjies by ŉ soveelste kruispad. Mo’unga word as die logiese opvolger van Beauden Barrett beskou. Hy is nog nie die volmaakte produk nie, want sy taktiese skopwerk is nie van internasionale gehalte nie – soms probeer hy te veel dinge op sy eie doen en soms voer hy verkeerde keuses uit. Maar hy het hom reeds as ŉ wedstrydwenner bewys. En Jantjies?